text: Dement kvinde forsvundet efter besøg hos søster
  15 juli 2017 kl. 17.00
  En 81-årig dement kvinde forsvandt i forbindelse med et besøg hos sin søster i Bramming.
  Opdateret: Kvinden fundet i Bramming. Hun er efterfølgende kørt hjem af politiet.
  Kvinden, der bor i Vejrup, var på besøg hos sin søster, som bor i Jernbanegade i Bramming. Søsteren var væk et kort stykke tid, og da hun kom tilbage, var den 81-årige forsvundet, oplyser vagtchef Nikolaj Hølmkjær til TV SYD.
  - Vi ved ikke, om hun kan have taget toget eller bussen. Eller om hun går omkring i byen, siger han videre.
  Kvinden beskrives som 162-165 cm høj, almindelig af bygning, og hun er iført grønlige bukser og blå termojakke. Hun medbringer en hvid skuldertaske og en hvid pose.
  Kvinden er meldt savnet kl. 16.23.
  Hvis du har set den 81-årige, vil politiet gerne høre fra dig på telefon 1-1-4.
  